माता-पिता बनने वाले लोग कभी भी ‘हम’ जीव के माता-पिता नहीं हो सकते हैं। माता-पिता, भाई-बहिन, सगा-सम्बन्धी आदि ने ही तो ‘हम’ जीव का ब्रह्म से सम्बन्ध जोड़ने वाली ब्रह्म-नाल को काट-कटवाकर वास्तविक माता-पिता रूप ब्रह्म-शक्ति से सम्बन्ध छुड़वाकर सांसारिक जालों में फँसाने हेतु अपने आप ही माता-पिता बनना शुरू करते हुए, पारिवारिकता रूपी सांसारिकता में जकड़कर इन पारिवारिक सम्बन्धों को कायम कर लेते हैं। यही ब्रह्म-नाल शुकदेव का नहीं कट सका और कबीर का भी नहीं कट सका। तो उन लोगों को कोई नहीं फँसा सका परन्तु सभी का नार-पुरइन या ब्रह्म-नाल कटवा कर ब्रह्म-शक्ति से सम्बन्ध काट देते हैं जिससे ‘हम’ जीव बेचारा ब्रह्म-शक्ति से प्राप्त होने वाली उपलब्धियों से वंचित हो जाता है। अब ‘हम’ अपने वास्तविक माता-पिता रूपी ब्रह्म-शक्ति से न मिल सकें, इसलिए ये पारिवारिक माता-पिता आदि अपने सांसारिक तुच्छ स्वार्थ-पूर्ति हेतु ब्रह्म-नाड़ी काटकर ब्रह्म-शक्ति के स्थान पर स्वयं ही माता-पिता बन बैठते हैं। आत्म-ज्योति के स्थान पर दीप-ज्योति, अमृत-पान की जगह मधु-पान और दूध-पान, दिव्य-ध्वनि की जगह फूल की थाली बजा-बजा कर फँसा देते हैं कि यही दिव्य-ज्योति, यही दिव्य-आहार तथा यही दिव्य-ध्वनि है, साथ ही सोsहं-हंसो रूप अजपा-जप के स्थान पर ‘सोहर’ गीत सुनाकर फँसाते हैं कि यही सोहर ही अजपा-जप है। इस प्रकार ‘हम’ जीव के साथ तुच्छ स्वार्थों की पूर्ति हेतु, ये पारिवारिक माता-पिता आदि वास्तविक दिव्य माता-पिता रूप ब्रह्म-शक्ति से सम्बन्ध कटवा कर अपने-अपने में ये पारिवारिक हमार-हमार कहने वाले सांसारिक जन भी प्रसूति-गृह में ही इतना बड़ा धोखा, छल, पाखण्ड एवं भ्रम-जाल को ‘हम’ जीव पर डालकर फँसा देते हैं, जिससे ‘हम’ जीव अपने वास्तविक माता-पिता से वंचित होकर, इन पारिवारिक शारीरिक माता-पिता में ही फँसकर रह जाता है। अब अन्ततः विचार करने की जरूरत है कि इस प्रकार के क्रिया-कलापों से युक्त पारिवारिक या सांसारिक व्यक्तियों को हितैषी कहा जाय या ‘हम’ जीव को तुच्छ स्वार्थों के पीछे फँसाकर मार डालने वाला मीठा-जहर रूप शत्रु-मण्डली। यह फैसला हम, आप पाठक बन्धुओं पर छोड़ रहे हैं। इस पर यदि आप हमारा फैसला जानना चाहते हैं, तो हम स्पष्टतः इन लोगों को मीठा-जहर रूप शत्रु-मण्डली ही देखते हैं। सनक, सनन्दन, सनातन, सनत्कुमार, नारद, ध्रुव, प्रहलाद, भरतजी, लक्ष्मण जी, हनुमान जी, उद्धव, गोपियाँ, शुकदेव, गौतम बुद्ध, महावीर जैन, मीरा, कबीर, तुलसी, विवेकानन्द आदि समस्त ज्ञानी-भक्त, आध्यात्मिक सिद्ध, सन्त-महात्मा आदि भी अवश्य ही कुछ जाने देखे होंगे। यह भी आप स्वयं विचार करके फैसला ले सकते हैं।